ET Euroopa Liidu Teataja C 188/44

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2016/C 188/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 artiklile 51 (1).

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„GORGONZOLA”

EÜ nr: IT-PDO-0217-01214 – 18.3.2014

KGT ( ) KPN ( X )

1. Spetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☐ Riiklikud nõuded — ☒ Muu [pakendamiseeskirjade muutmine]

2. Muudatus(t)e liik

— ☒ Koonddokumendi või kokkuvõtte muutmine — ☐ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet — ☐ Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) — ☐ Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Toote kirjeldus

Toode ise ei ole muutunud, kuid välja on jäetud omadussõna „pehme” (molle), mis ei kehti kõikide juustu „Gorgonzola” liikide puhul: eelkõige ei saa teravamaitselist juustu liigitada pehme juustu kategooriasse. Omadussõna „pehme” kasutamine kõikide juustu „Gorgonzola” liikide puhul ei ole seega korrektne ja võib juhtida valele teele ametlikud kontrollid, kes kontrollivad teravamaitselise juustu vastavust tootespetsifikaadile. Lisaks sellele on välja jäetud omadussõna „rasvane” (grasso), kuna see on liigne, võttes arvesse koonddokumendi punktis 3.2 olevat märkust kuivaine rasvasisalduse minimaalse protsendi kohta.

Praeguses spetsifikaadis on juustumassi värvust kirjeldatud kui rohekassinist, uues on ette nähtud, et see võiks olla hallikassinine, mis kirjeldaks paremini juustu „Gorgonzola” eri tüüpide puhul ette tulevaid võimalikke värvivarjundeid. Isegi kui rohekassinine värvus on juustumassile iseloomulik, võib elusa ja aeroobse hallituse areng olenevalt laagerdumisajast anda juustule värvuse, mida inimsilm näeb pigem hallikassinisena. Kui hallikassinise värvuse esinemist ei ole ette nähtud, võib see juhtida valele teele ametlikud kontrollid, kes kontrollivad juustumassi värvuse vastavast tootespetsifikaadile.

Kehtivas spetsifikaadis osutatud minimaalne laagerdumisaeg varieerub olenevalt juustu „Gorgonzola” eri tüüpidest, seetõttu on otsustatud jätta kehtivast spetsifikaadist välja viide 50 päeva pikkusele minimaalsele laagerdumisajale.

Toode ise ei ole muutunud. Samas on siiski välja jäetud lause, et maitse sõltub üksnes laagerdumisaja pikkusest, kuna see on ebatäpne; isegi kui maitse sellest sõltub, siis vähemal määral kui muudest teguritest, näiteks juusturatta suurusest.

Selgemini on esitatud juustu „Gorgonzola” eri tüüpide liigitamine kaalu, lõhna ja laagerdumisaja alusel. Arvesse on võetud asjaolu, et varasem liigitus, mis lisati spetsifikaati 2009. aastal registreeritud muudatusega, võis põhjustada segadust, kuna põhines üksnes juusturatta mõõtmetel, mida tähistati sõnadega „suur”, „keskmine” ja „väike”. Seetõttu otsustati parema selguse huvides täpsustada, et liigituse aluseks ei ole mitte üksnes toote kaal, vaid ka maitse ja laagerdumisaste. Asjakohane tundub võtta liigituse aluseks sellised tähistused nagu mahe (dolce), teravamaitseline (piccante) ja väike teravamaitseline (piccola piccante), sest nende omaduste alusel saab juustu „Gorgonzola” kohe üheselt teha. Mahe juusturatas (dolce) vastab varasema liigituse määratlusele „suur”. Välja on jäetud sõnad „või kergelt teravamaitseline” (o leggermente piccante), kuna see ei ole asjakohane, sest selline juusturatas on maheda maitsega nagu juba spetsifikaadis osutatud. Teravamaitseline juusturatas (piccante) vastab varasema liigituse määratlusele „keskmine”. Teravamaitseline väike juusturatas (piccola piccante) vastab varasema liigituse määratlusele „väike”.

Juusturatta miinimum- ja maksimumsuurust on veidi muudetud, et see vastaks tegelikule tootmisele: juusturatta kaal võib tõepoolest olla väiksem või suurem olenevalt toote niiskusesisaldusest.

Lisatud on maksimaalse laagerdumise kestus (vt „Tootmisviis”).

Esitatud on juustu „Gorgonzola” eri tüübid liigitatuna kaalu, lõhna ja laagerdumisaja alusel:

— mahe juustuketas dolce: kaal vahemikus 9–13,5 kg, mahe maitse; minimaalne laagerdumisaeg 50 ja maksimaalne 150 päeva;

— teravamaitseline juusturatas piccante: kaal vahemikus 9–13,5 kg, selgelt terav maitse; minimaalne laagerdumisaeg 80 ja maksimaalne 200 päeva;

— väike teravamaitseline juusturatas piccola piccante: kaal vahemikus 5,5–9 kg, selgelt terav maitse; minimaalne laagerdumisaeg 60 ja maksimaalne 200 päeva.

Päritolutõend

Juustu „Gorgonzola” eheduse tagamiseks võib seda lubada tarbimisse terve juusturattana, horisontaalselt pooleks lõigatud pooliku rattana või gofreeritud alumiiniumlehega kaetud juustutükkidena.

Selleks et säilitada juustu kvaliteet, tagada päritolu ja kindlustada kontroll, võib lubada juustu „Gorgonzola” tarbimisse ka eelnevalt pakendatud, kuid gofreeritud alumiiniumlehega katmata juustutükkidena, kui tunnustatud kontrolliorganisatsioon või vastavaid volitusi omav muu kontrolliorganisatsioon on selle heaks kiitnud.

Tootmismeetod

Laagerdumisruumide temperatuuri ja niiskuse näitajaid on veidi muudetud, nii et need vastaksid uutele tegelikele oludele, mis tulenevad sellest, et juustu „Gorgonzola” kvaliteediomadusi silmas pidades on ruumide tingimusi ja laagerdumistehnikaid parendatud.

Lisatud on laagerdumise maksimaalne kestus, kuna liiga pikalt laagerdunud toode võib hakata kaotama oma eripära ja organoleptilisi omadusi.

Märgistus

Et spetsifikaadile vastavust oleks lihtsam kontrollida ja eelkõige selleks, et tarbija saaks teha teadliku valiku, seda ka juhul kui toode pakendatakse tema soovil müügikohas, on ette nähtud, et tootel peab olema gofreeritud alumiiniumleht, millel tähistus teravamaitseline (piccante) teravamaitselise juusturatta ja väikese teravamaitselise juusturatta puhul ning horisontaalselt pooleks lõigatud pooliku juusturatta ja juustutükkide puhul.

Ikka selleks et spetsifikaadile vastavust oleks lihtsam kontrollida ja eelkõige selleks, et tarbija saaks teha teadliku valiku, on ette nähtud, et teravamaitselisest juusturattast ja väikesest teravamaitselisest juusturattast lõigatud juustutükkide esmapakendil peab olema sõna teravamaitseline (piccante).

Muu

Selleks et säilitada eelnevalt pakendatud tarbimisse lubatava juustu „Gorgonzola” kvaliteet, tagada juustu päritolu ja kindlustada kontroll, on ette nähtud, et juustu „Gorgonzola” lõikamise ja juustutükkide pakendamise peab kiitma heaks tunnustatud kontrolliorganisatsioon või vastavaid volitusi omav muu kontrolliorganisatsioon. Kõnealune nõue on seotud asjaoluga, et toiduturvalisuse tõttu ei ole tervet juusturatast või horisontaalselt pooleks lõigatud ja gofreeritud alumiiniumlehega kaetud poolikut juusturatast võimalik mehhaaniliselt lõigata, samuti vajadusega, et kontrolliasutus kinnitaks selliste juustutükkide päritolu, mis on lõigatud juustust „Gorgonzola”, kuid ei ole kaetud alumiiniumlehega ning millel ei ole seega ühtegi eristavat märgist. See meede ei takista jaemüüjatel lõigata tarbija soovil või otsemüügi korral käsitsi juustutükke ja neid pakendada. Jaomüügi korral ei eeldata, et müüja peaks juusturataste või alumiiniumlehega kaetud poolikute juusturataste küljest käsitsi tükke lõigates alumiiniumlehe kõrvale jätma, samuti ei sisalda see mingit ohtu toiduohutuse seisukohalt. Peale selle toimub osutatud tegevus tarbija silme all või võib viimane seda nõuda eelkõige selleks, et olla kindel, et juusturatta või pooleks lõigatud juusturatta peal on alumiiniumileht olemas. Pakendatud tüki otsemüügi puhul jaemüügil peab juusturataste või alumiiniumlehega kaetud poolikute juusturataste küljest tükkide lõikamine olema lubatud, tingimusel et gofreeritud alumiiniumleht jääb igal juhul päritolu tõendina juustul näha.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„GORGONZOLA”

EÜ nr: IT-PDO-0217-01214 – 18.3.2014

KGT ( ) KPN ( X )

1. Nimetus

„Gorgonzola”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Juust „Gorgonzola” on marmorjas, lehma pastöriseeritud täispiimast valmistatud kuumtöötlemata homogeenne heleda õlgkollaka värvusega juust, milles on iseloomulikud rohekassinised ja/või hallikassinised hallitussooned (marmorjas muster).

Juustul „Gorgonzola” on järgmised tunnused.

— Kuju:

— silinderjas, lamedate otste ja sirgete külgedega;

— mõõtmed: külje miinimumkõrgus 13 cm, läbimõõt vahemikus 20–32 cm;

— liigitamine kaalu, lõhna ja laagerdumisaja alusel: 1. mahe juustuketas dolce: kaal vahemikus 9–13,5 kg, mahe maitse; minimaalne laagerdumisaeg 50 ja maksimaalne 150 päeva; 2. teravamaitseline juusturatas piccante: kaal vahemikus 9–13,5 kg, selgelt terav maitse; minimaalne laagerdumisaeg 80 ja maksimaalne 200 päeva; 3. väike teravamaitseline juusturatas piccola piccante: kaal vahemikus 5,5–9 kg, selgelt terav maitse; minimaalne laagerdumisaeg 60 ja maksimaalne 200 päeva.

— Koorik: hall ja/või roosa, mittesöödav.

— Juustumass: ühtlane, heleda õlgkollaka värvusega ja selles on iseloomulikud rohekassinised ja/või hallikassinised hallitussooned (marmorjas muster).

— Rasvasisaldus kuivaines: vähemalt 48 %.

3.3. Tooraine (üksnes töödeldud toodete puhul)

Pastöriseeritud täislehmapiim, vasikalaap, sool.

3.4. Sööt (üksnes loomse päritoluga toodete puhul)

Vähemalt 50 % lehmade aastases söödas kasutatavast kuivainest on pärit geograafilisest piirkonnast.

3.5. Tootmise erietapid, mis peavad toimuma määratletud geograafilises piirkonnas

Piima tootmine ja töötlemine ning juustu laagerdumine, nii et see muutub juustuks „Gorgonzola”, samuti punktiga 3.7 ette nähtud eristatavate tähiste juustule kandmine peavad toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Juustu „Gorgonzola” võib lubada tarbimisse terve juusturattana, horisontaalselt pooleks lõigatud pooliku rattana või gofreeritud alumiiniumlehega kaetud juustutükkidena.

Juustu „Gorgonzola” võib lubada tarbimisse ka eelnevalt pakendatud gofreeritud alumiiniumlehega katmata juustutükkidena, kui tunnustatud kontrolliorganisatsioon või vastavaid volitusi omav muu kontrolliorganisatsioon on selle heaks kiitnud. Selleks et säilitada eelnevalt pakendatud tarbimisse lubatava juustu „Gorgonzola” kvaliteet, tagada juustu päritolu ja kindlustada kontroll, peab juustu „Gorgonzola” lõikamise ja portsjonite pakendamise kiitma heaks tunnustatud kontrolliorganisatsioon või vastavaid volitusi omav muu kontrolliorganisatsioon. Kõnealune nõue on seotud asjaoluga, et toiduturvalisuse tõttu ei ole tervet juusturatast või horisontaalselt pooleks lõigatud ja gofreeritud alumiiniumlehega kaetud poolikut ratast võimalik mehhaaniliselt lõigata, samuti vajadusega, et kontrolliasutus kinnitaks selliste tükkide päritolu, mis on saadud juustust „Gorgonzola”, kuid ei ole kaetud alumiiniumlehega ning millel ei ole seega ühtegi eristavat märgist.

Tarbija soovil on juustu „Gorgonzola” lõikamine ja juustutükkide pakendamine müügikohas lubatud, tingimusel et gofreeritud alumiiniumleht on juustul nähtav. Samuti on lubatud juustu „Gorgonzola” lõikamine ja juustutükkide pakendamine müügikohas vahetu müügi puhul, tingimusel et gofreeritud alumiiniumleht jääb igal juhul päritolu tõendina juustul näha.

3.7. Erieeskirjad märgistamise kohta

Juusturatas „Gorgonzola” on identifitseeritav kahe iseloomuliku märgise järgi, mis pannakse juustule määratletud geograafilises piirkonnas:

— tootmise hetkel pannakse juustu ülemisele ja alumisele poolele identifitseerimismärgis, millel on identifitseerimisnumber (vt joonis 1); Joonis 1

— kui toote omadused on sellised, et toode on turule laskmiseks valmis, on identifitseerimismärgiseks gofreeritud alumiiniumist leht; juusturatta ja horisontaalselt pooleks lõigatud juusturatta puhul ei mõjuta gofreeritud alumiiniumist identifitseerimismärgis punktiga 3.6 ette nähtud sätteid eelnevalt pakendatud juustutükkide kohta, (vt joonis 2); gofreeritud alumiiniumlehel on nimetus „Gorgonzola” KGT ning liidu sümbol ja sõna „teravamaitseline” (piccante) teravamaitselise juusturatta (piccante), väikese teravamaitselise juusturatta (piccola piccante) ja vastavate horisontaalselt pooleks lõigatud juusturataste ja juustutükkide puhul, vastav sõna on nimetuse „Gorgonzola” kõrval või selle all nimetusest väiksema kirjaga. Joonis 2

Eelnevalt pakendatud juustutükid

Eelnevalt pakendatud juustutükkide „Gorgonzola” esmapakendil peavad peamisel vaateväljal olema järgmised tähised:

— „Gorgonzola” KGT ning liidu KGT logo;

— sõna teravamaitseline (piccante) teravamaitselise juusturatta (piccante), väikese teravamaitselise juusturatta (piccola piccante) puhul nimetuse „Gorgonzola” KGT kõrval või selle all nimetusest väiksema kirjaga.

4. Geograafilise piirkonna täpne määratlus

Määratletud geograafilisse piirkonda kuuluvad tervikuna järgmised provintsid:

— Bergamo, Biella, Brescia, Como, Cremona, Cuneo, Lecco, Lodi, Milano, Monza, Novara, Pavia, Varese, Verbano-Cusio-Ossola, Vercelli.

Peale selle kuuluvad siia Alessandria provintsi järgmised kommuunid:

— Casale Monferrato, Villanova Monferrato, Balzola, Morano Po, Coniolo, Pontestura, Serralunga di Crea, Cereseto, Treville, Ozzano Monferrato, San Giorgio Monferrato, Sala Monferrato, Cellamonte, Rosignano Monferrato, Terruggia, Ottiglio, Frassinello Monferrato, Olivola, Vignale, Camagna, Conzano, Occimiano, Mirabello Monferrato, Giarole, Valenza, Pomaro Monferrato, Bozzole, Valmacca, Ticineto, Borgo San Martino ja Frassineto Po.

5. Seos geograafilise piirkonnaga

5.1. Geograafilise piirkonna eripära

Looduslikud tegurid on seotud määratletud geograafilise piirkonna kliimaoludega, mis võimaldavad piimalehmadele rohkelt kvaliteetset sööta ja soodustavad selliste mikrobioloogiliste mõjurite arengut, mis tagavad juustu organoleptilised omadused ja värvuse. Inimteguriga seoses tuleb lisaks sellele, et juust omab kohaliku majanduse jaoks ajaloolist tähtsust, rõhutada et juustu „Gorgonzola” keerulised valmistamisetapid põhinevad traditsioonilistel juustu käsitsi valmistamise viisidel: piimale piimhappebakterite ning Penicillium’i eoste ja valitud pärmide suspensiooni ning õige temperatuuriga vasikalaabi lisamine, kuivsoolamine ja laagerdamise käigus juustumassi iseloomulike aukude tegemine on tegevused, mida määratletud geograafilises piirkonnas on tehtud sajandeid.

5.2. Toote eripära

Juust „Gorgonzola” on kuumtöötlemata homogeenne heleda õlgkollaka värvusega juust, milles on iseloomulikud rohekassinised ja/või hallikas-helesinised hallitusjoonekesed (marmorjas muster).

Juustu lõhn võib ulatuda mahedast selgelt teravani, seda olenevalt mitmetest teguritest, mille hulka kuulub eelkõige pikemat või lühemat aega kestev laagerdumine.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Juustu „Gorgonzola” organoleptilised ja värvusega seotud omadused tulenevad piimalehmade söödaks kasutatava rohu rohkusest ja kvaliteedist, üksnes traditsioonilisest juustuvalmistusviisist ja eelkõige Penicillium’i eoste lisamisest, kuivsoolamisest ja laagerdumise ajal juustumassi aukude tegemisest.

Viide spetsifikaadi avaldamisele:

(Määruse (EÜ) nr 510/2006 (4) artikli 5 lõige 7))

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealune märkus 3.